CELEX: 32016D2053
Language: mt
Date: 2016-11-14 00:00:00
Title: Deċiżjoni tal-Kunsill (UE) 2016/2053 tal-14 ta' Novembru 2016 dwar l-iffirmar, f'isem l-Unjoni, tal-Ftehim Qafas bejn l-Unjoni Ewropea u l-Kosovo (Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo. ) dwar il-prinċipji ġenerali għall-parteċipazzjoni tal-Kosovo fi programmi tal-Unjoni

25.11.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 319/1
               
            DEĊIŻJONI TAL-KUNSILL (UE) 2016/2053
      tal-14 ta' Novembru 2016
      dwar l-iffirmar, f'isem l-Unjoni, tal-Ftehim Qafas bejn l-Unjoni Ewropea u l-Kosovo (*1) dwar il-prinċipji ġenerali għall-parteċipazzjoni tal-Kosovo fi programmi tal-Unjoni
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 212, flimkien mal-Artikolu 218(5) tiegħu,
      Wara li kkunsidra l-proposta mill-Kummissjoni Ewropea,
      Billi:
      
                  (1)
               
               
                  Fl-14 ta' Diċembru 2007 l-Kunsill Ewropew enfasizza li l-Unjoni tinsab lesta li jkollha rwol ewlieni fit-tisħiħ tal-istabbiltà fir-reġjun, iddikjara li l-Unjoni Ewropea tinsab lesta li tassisti lill-Kosovo fil-perkors lejn l-istabbiltà sostenibbli u kkonferma li l-Unjoni hija lesta li tassisti fl-iżvilupp ekonomiku u politiku permezz ta' perspettiva Ewropea ċara, f'konformità mal-perspettiva Ewropea tar-reġjun.
               
            
                  (2)
               
               
                  Fis-7 ta' Diċembru 2009 l-Kunsill laqa' l-Komunikazzjoni tal-Kummissjoni tal-14 ta' Ottubru 2009 intitolata “Il-Kosovo — It-Twettiq tal-Perspettiva Ewropea tiegħu” u stedinha tieħu l-miżuri neċessarji biex tappoġġa l-progress tal-Kosovo lejn l-Unjoni f'konformità mal-perspettiva Ewropea tar-reġjun. Dan ta importanza lil miżuri relatati mal-kummerċ u l-viża, u ħeġġeġ lill-Kummissjoni biex tkun miftuħa għall-parteċipazzjoni tal-Kosovo fi programmi tal-Unjoni, tintegra lill-Kosovo fil-qafas ta' sorveljanza ekonomika u fiskali, tattiva t-tieni komponent tal-Istrument ta' Assistenza ta' Qabel l-Adeżjoni u ssaħħaħ id-djalogu tal-Proċess ta' Stabbilizzazzjoni u Assoċjazzjoni.
               
            
                  (3)
               
               
                  Fl-14 ta' Diċembru 2010 l-Kunsill iddikjara li kien qiegħed jistenna b'interess proposta tal-Kummissjoni li tkun tippermetti l-parteċipazzjoni tal-Kosovo fi programmi tal-Unjoni. Il-Kummissjoni ppubblikat tali proposta f'Marzu 2011.
               
            
                  (4)
               
               
                  Fil-5 ta' Diċembru 2011 il-Kunsill ikkonferma l-impenn tiegħu li jintlaħaq ftehim dwar il-parteċipazzjoni tal-Kosovo fi programmi tal-Unjoni, mingħajr preġudizzju għall-pożizzjonijiet tal-Istati Membri dwar l-istatus.
               
            
                  (5)
               
               
                  Fit-22 ta' Ottubru 2012 il-Kunsill awtorizza lill-Kummissjoni biex tiftaħ negozjati mal-Kosovo dwar il-parteċipazzjoni tiegħu fi programmi tal-Unjoni.
               
            
                  (6)
               
               
                  Il-Kummissjoni nnegozjat, f'isem l-Unjoni, il-Ftehim Qafas bejn l-Unjoni Ewropea u l-Kosovo dwar il-prinċipji ġenerali għall-parteċipazzjoni tal-Kosovo fi programmi tal-Unjoni (“il-Ftehim”).
               
            
                  (7)
               
               
                  Il-Kosovo esprima x-xewqa li jipparteċipa f'għadd ta' programmi tal-Unjoni.
               
            
                  (8)
               
               
                  L-għan tal-Ftehim huwa li l-Unjoni twettaq miżuri ta' kooperazzjoni ekonomika, finanzjarja u teknika mal-Kosovo skont l-Artikolu 212 tat-Trattat dwar il-Funzjonament tal-Unjoni Ewropea.
               
            
                  (9)
               
               
                  It-termini u l-kondizzjonijiet speċifiċi, inkluż il-kontribuzzjoni finanzjarja rilevanti, għall-parteċipazzjoni tal-Kosovo f'kull programm partikolari tal-Unjoni jenħtieġ li jiġu ddeterminati bi ftehim bejn il-Kummissjoni, li taġixxi f'isem l-Unjoni, u l-awtoritajiet tal-Kosovo.
               
            
                  (10)
               
               
                  L-iffirmar tal-Ftehim ma jippreġudikax il-pożizzjoni tal-Istati Membri dwar l-istatus tal-Kosovo, li ser tiġi deċiża skont il-prassi nazzjonali tagħhom u d-dritt internazzjonali. L-ebda terminu, formulazzjoni jew definizzjoni użata f'din id-Deċiżjoni, il-Ftehim, inkluż l-Anness tiegħu, jew fil-programmi tal-Unjoni ma tikkostitwixxi rikonoxximent tal-Kosovo mill-Unjoni bħala Stat indipendenti u lanqas ma tikkostitwixxi rikonoxximent tal-Kosovo f'dik il-kapaċità minn Stati Membri individwali fejn huma ma jkunux għamlu tali pass.
               
            
                  (11)
               
               
                  Jistgħu japplikaw proċeduri interni tal-Istati Membri meta jiġu riċevuti dokumenti maħruġin mill-awtoritajiet tal-Kosovo skont dan il-Ftehim.
               
            
                  (12)
               
               
                  Il-Ftehim jenħtieġ li jiġi ffirmat.
               
            ADOTTA DIN ID-DEĊIŻJONI:
      Artikolu 1
      L-iffirmar, f'isem l-Unjoni, tal-Ftehim Qafas bejn l-Unjoni Ewropea u l-Kosovo dwar il-prinċipji ġenerali għall-parteċipazzjoni tal-Kosovo fi programmi tal-Unjoni huwa b'dan awtorizzat, soġġett għall-konklużjoni tal-Ftehim (1) imsemmi.
      Artikolu 2
      Il-President tal-Kunsill huwa b'dan awtorizzat jaħtar lill-persuna jew persuni li jkollhom s-setgħa li jiffirmaw il-Ftehim f'isem l-Unjoni.
      Artikolu 3
      Din id-Deċiżjoni għandha tidħol fis-seħħ fid-data tal-adozzjoni tagħha.
      
         Magħmul fi Brussell, l-14 ta' Novembru 2016.
         
            
               Għall-Kunsill
            
            
               Il-President
            
            G. MATEČNÁ
         
      
      
         (*1)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.
      
         (1)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.